Nariadenie Rady (ES, Euratom) č. 1338/2003
z 23. júla 2003,
ktorým sa ustanovujú opravné koeficienty uplatniteľné od 1. januára 2003 pri odmeňovaní úradníkov Európskych spoločenstiev, ktorí sú zamestnaní v tretích krajinách
RADA EURÓPSKEJ ÚNIE,
so zreteľom na Zmluvu o založení Európskej únie,
so zreteľom na Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev, ustanovené v nariadení (EHS, Euratom, ESUO) č. 259/68 [1], najmä na prvý odsek článku 13 jeho prílohy X,
so zreteľom na návrh Komisie,
keďže:
(1) Malo by sa prihliadať na zmeny životných nákladov v krajinách mimo spoločenstva a preto by sa mali určiť opravné koeficienty uplatniteľné na odmeny vyplácané v mene krajiny zamestnania úradníkom, ktorí sú zamestnaní v tretích krajinách, s účinnosťou od 1. januára 2003.
(2) Opravné koeficienty, v súvislosti s ktorými bola vykonaná platba na základe nariadenia (ES, Euratom) č. 101/2003 [2], môžu viesť k úpravám odmien so spätnou účinnosťou smerom nahor alebo nadol.
(3) Malo by sa vytvoriť ustanovenie na spätné vyplácanie v prípade zvýšenia odmeny v dôsledku nových opravných koeficientov.
(4) Malo by sa vytvoriť ustanovenie na vrátenie súm vyplatených naviac v prípade zníženia odmeny v dôsledku nových opravných koeficientov za obdobie medzi 1. januárom 2003 a dátumom nadobudnutia účinnosti tohto nariadenia.
(5) Malo by sa vytvoriť ustanovenie, aby akékoľvek takéto vrátenie bolo obmedzené na obdobie najviac šiestich mesiacov pred rozhodnutím, ktorým sa ustanovujú opravné koeficienty, a aby jeho účinky pokrývali obdobie najviac 12 mesiacov po dátume tohto rozhodnutia, ako v prípade opravných koeficientov uplatniteľných v Európskom spoločenstve na odmeny a dôchodky úradníkov a ostatných zamestnancov Európskych spoločenstiev,
PRIJALA TOTO NARIADENIE:
Článok 1
S účinnosťou od 1. januára 2003 je výška opravných koeficientov uplatniteľných na odmeny úradníkov Európskych spoločenstiev, ktorí sú zamestnaní v tretích krajinách, vyplácané v mene krajiny zamestnania úradníkom, uvedená v prílohe.
Výmenné kurzy na výpočet takýchto odmien sú výmenné kurzy, ktoré sa používajú pri zavádzaní všeobecného rozpočtu Európskej únie v mesiaci, ktorý predchádza dátumu uvedenému v prvom odseku.
Článok 2
1. Inštitúcie zabezpečia spätné vyplácanie v prípade zvýšenia odmeny v dôsledku opravných koeficientov uvedených v prílohe.
2. Inštitúcie vykonajú úpravy odmeňovania so spätnou účinnosťou smerom nadol v prípade zníženia odmeny v dôsledku opravných koeficientov uvedených v prílohe za obdobie medzi 1. januárom 2003 a dátumom nadobudnutia účinnosti tohto nariadenia.
Úpravy so spätnou účinnosťou, ktoré sa vzťahujú na vrátenie súm vyplatených naviac, sú obmedzené na obdobie najviac šiestich mesiacov pred nadobudnutím účinnosti tohto nariadenia. Vrátenie bude pokrývať obdobie najviac 12 mesiacov po tomto dátume.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. júla 2003